Dis die Pumas teen Griekwas!Die Pumas vier hul oorwinning teen die Cheetahs. (Foto’s: Twitter) Daar is ŉ plek vir die sogenaamde kleintjies op die boonste rak van Suid-Afrikaanse rugby. Dit het die Pumas en Griekwas bewys nadat hulle tot die eindstryd van vanjaar se Curriebekerreeks deurgedring het. Die Pumas het Saterdag in Bloemfontein ŉ doodsniksege van 38-35 oor die Vrystaat-Cheetahs behaal om die eerste keer in die span se bestaan sedert 1969 tot die eindstryd deur te dring. Die woord “ophou” bestaan nie in hul woordeskat nie, veral nie nadat hulle Saterdag, met slegs ŉ paar minute oor, teen die planke was en met 24-35 agtergeloop het. Maar twee drieë, waarvan die laaste onder die pale in die 79ste minuut deur Ali Mgijima was, het die Cheetahs se lot verseël. Die veggees en durf van die hele groep, maar veral Devon Williams, Tapiwa Mafura, Sebastian de Klerk, Tinus de Beer, Chriswill September, Corné Fourie, Willie Engelbrecht en Daniel Maartens, was ŉ lus vir die oog. Griekwas het reeds Vrydagaand op Loftus Versfeld seker gemaak van hul eerste eindstryd in 52 jaar toe hulle die Bulle met 30-19 getroef het. Dit laat die land se topspanne en beamptes met rooi gesigte, want dit is byna ondenkbaar dat twee spanne met kleiner spelerbegrotings en min reserwekrag tong kan uitsteek vir die sogenaamde Groot Vier. Voeg die Cheetahs daarby, wat ook baie stief behandel word, maar darem aanstaande jaar in die Europese Uitdaagbeker-reeks sal deelneem. Hulle gaan wel in Parma moet bly en dié Italiaanse stad as hul basis moet gebruik. Lig die hoede vir die Pumas wat weke lank moes veg om kop bo water te hou, om teen die groter spanne op gelyke voet mee te ding en boonop hul man gestaan het. Die Cheetahs, ondanks hul nederlaag, het vanjaar weer ondernemend gespeel en met avontuurlike rugby die ondersteuners aan die praat gehou. Maar ŉ insinking aan die einde van die reeks en die besering onder meer van Frans Steyn het sy tol geëis. Boonop het die ander spelskepper-veteraan, Ruan Pienaar, Saterdag in die eerste helfte seergekry en is hy deur Rewan Kruger vervang. Maar dit neem niks weg van die Pumas nie. Hulle het ingeklim, tonne karakter gewys en enduit bly veg. Die groot vraag is nou of daar na die Pumas en Griekwas omgesien gaan word, want hulle verdien dit om saam met die groot honde te blaf en nie op die ashoop gegooi te word nie. Punte: Pumas 38 (17): Drieë: Eddie Fouché, Sebastian de Klerk (2), Giovan Snyman, Simon Raw, Ali Mgjima. Doelskoppe: Eddie Fouché (2), Tinus de Beer (2). Vrystaat-Cheetahs 35 (24): Drieë: Jeandré Rudolph (2), strafdrie (7 punte), Clayton Blommetjies. Doelskoppe: Ruan Pienaar, Siya Masuku. Strafdoele: Siya Masuku (3).